Borgarstjórnarkosningar í Reykjavík 2026

**Borgarstjórnarkosningar** fara fram í Reykjavík 16. maí 2026 þegar kosið verður til sveitarstjórna á landsvísu. Kosið verður um 23 sæti í borgarstjórn og 12 fulltrúa þarf því til að mynda meirihluta. Framboðsfrestur er til 10. apríl. 24 kjörstaðir verða í hverfum borgarinnar.

Í kjölfar borgarstjórnarkosninga 2022 var myndaður meirihluti Samfylkingar, Framsóknarflokks, Viðreisnar og Pírata. Samkvæmt samkomulagi flokkanna gegndi Dagur B. Eggertsson, oddviti Samfylkingar,  hlutverki borgarstjóra fram í janúar 2024 en þá tók Einar Þorsteinsson, oddviti Framsóknar, við embættinu. Upp úr þessu meirihlutasamstarfi slitnaði í febrúar 2025, m.a. vegna ágreinings um skipulagsmál vegna Reykjavíkurflugvallar. Nýr fimm flokka meirihluti Samfylkingar, Pírata, Vinstri grænna, Sósíalistaflokksins og Flokks fólksins tók þá við og Heiða Björg Hilmisdóttir tók við embætti borgarstjóra, en hún var þá orðin oddviti Samfylkingar í borgarstjórn eftir að Dagur náði kjöri á Alþingi og vék úr borgarstjórn.

Í skoðanakönnununum hefur fylgi Sjálfstæðisflokks, Samfylkingar, Viðreisnar og Miðflokksins verið að mælast hærra en það fylgi sem flokkarnir fengu árið 2022, en Miðflokkurinn fékk þá engann mann kjörinn í borgarstjórn. Á móti hefur fylgi við Framsóknarflokkinn minnkað verulega og einnig nokkuð hjá Pírötum. Nokkur umræða átti sér stað um möguleika á sameiginlegu framboði vinstri flokka. Sanna Magdalena Mörtudóttir sem nú er oddviti Sósíalistaflokksins í borgarstjórn gaf út í desember 2025 að hún hygði á framboð undir merkjum „Vors til vinstri“ og bauð öðrum að vera með. Vinstri græn þáðu boðið og var nafninu síðar breytt í *Vinstrið*. Píratar og Sósíalistaflokkurinn tóku hins vegar ekki þátt í því og munu bjóða fram í eigin nafni.

## Framboð

Sjálfstæðisflokkurinn hugðist efna til leiðtogaprófkjörs til að velja oddvita listans en þegar framboðsfrestur rann út 6. janúar hafði aðeins borist framboð Hildar Björnsdóttur. Hún leiðir því lista Sjálfstæðismanna og varð fyrst til þess að gera það tvennar borgarstjórnarkosningar í röð á þessari öld. Hjá Samfylkingu var efnt til prófkjörs þar sem Heiða Björg Hilmisdóttir sóttist eftir því að leiða listann áfram, en tapaði fyrir Pétri Marteinssyni sem hlauta efsta sætið.

Viðreisn, Píratar og Sósíalistar héldu einnig prófkjör en Framsóknarflokkurinn valdi í fjögur efstu sæti listans á tvöföldu kjördæmaþingi. Miðflokkurinn stillti upp sínum framboðslista. Framboðslisti Vinstrisins samanstendur af fyrrum félagsmönnum Sósíalistaflokksins undir forystu Sönnu Magdalenu Mörtudóttur annars vegar og Vinstri grænum hinsvegar. VG hélt prófkjör um röðun í þau sæti á listanum sem koma í hlut VG.

### (B) Framsóknarflokkurinn
Kosið var í efstu fjögur sæti lista Framsóknarflokksins á tvöföldu kjördæmaþingi 8. febrúar 2026. Einar Þorsteinsson, fyrrum borgarstjóri Reykjavíkur (2024-2025) og sitjandi oddviti flokksins í borgarstjórn frá 2022 var einn í framboði í oddvitasætið og Magnea Gná Jóhannsdóttir sem skipaði þriðja sæti listans í kosningunum 2022 var ein í framboði í annað sætið.

### (C) Viðreisn
Þórdís Lóa Þórhallsdóttir hafði verið oddviti flokksins í borgarstjórn frá því að hann bauð fyrst fram í Reykjavík 2018 en gaf ekki kost á sér áfram. Kosið var um oddvitasæti listans í leiðtogaprófkjöri 31. janúar 2026 þar sem fjórir voru í framboði:

* Aðalsteinn Leifsson, fyrrum ríkissáttasemjari (2020-2023) og aðstoðarmaður Þorgerðar Katrínar Gunnarsdóttur utanríkisráðherra
* Björg Magnúsdóttir, sjónvarpskona og fyrrum aðstoðarmaður Einars Þorsteinssonar borgarstjóra
* Róbert Ragnarsson, fyrrum bæjarstjóri Grindavíkur (2010-2016)
* Signý Sigurðardóttir, viðskiptafræðingur.

Björg Magnúsdóttir sigraði örugglega í prófkjörinu. Stillt var upp í önnur sæti listans og hann kynntur 5. mars. Í öðru sæti var Róbert Ragnarsson sem hafði boðið sig fram í leiðtogaprófkjörinu en í því þriðja var leikarinn Þorvaldur Davíð Kristjánsson.

### (D) Sjálfstæðisflokkurinn
Hildur Björnsdóttir, sitjandi oddviti flokksins í borgarstjórn frá 2022 staðfesti í september 2025 að hún stefndi á að leiða listann áfram. Boðað var til leiðtogaprófkjörs í Sjálfstæðisflokknum og ýmsir mögulegir mótframbjóðendur voru nefndir í umræðunni og þá sérstaklega Guðlaugur Þór Þórðarson alþingismaður og fyrrum utanríkisráðherra (2017-2021), umhverfisráðherra (2021-2024). Eftir umhugsun lét hann þó ekki verða af framboði. Þegar framboðsfresturinn rann út 6. janúar hafði aðeins borist framboð Hildar og hún varð því sjálfkjörin til að leiða flokkinn áfram og varð raunar fyrsti oddviti sjálfstæðismanna í borginni til að gera það tvennar kosningar í röð síðan Árni Sigfússon gerði það 1994 og 1998.

Uppstillingarnefnd valdi listann að öðru leyti og réðst í mikla endurnýjun þar sem sitjandi borgarfulltrúarflokksins voru annað hvort færðir neðar á lista eða teknir af honum. Af sitjandi borgarfulltrúum utan oddvitans er einungis Ragnhildur Alda Vilhjálmsdóttir í efstu sætum listans en hún skipar fjórða sætið. Bjarni Guðjónsson, fyrrum forstöðumaður hjá VÍS og atvinnumaður í knattspyrnu, er í öðru sætinu og Brynjar Níelsson, fyrrum alþingismaður, í því þriðja.

Tveir af sitjandi fulltrúm flokksins í borgarstjórn, þau Kjartan Magnússon og Marta Guðjónsdóttir, gengu til liðs við Miðflokkinn eftir að hafa verið hafnað af uppstillingarnefndinni. Áður hafði fyrsti varamaður flokksins í borgarstjórn, Helgi Áss Grétarsson, einnig gengið til liðs við Miðflokkinn og þegið sæti á framboðslista þess flokks.

### (F) Flokkur fólksins
Í kosningunum 2022 leiddi Kolbrún Baldursdóttir lista Flokks fólksins og náði ein kjöri í borgarstjórn. Kolbrún náði kjöri á Alþingi í kosningunum 2024 og vék í kjölfarið úr borgarstjórn. Helga Þórðardóttir hefur verið oddviti flokksins í borgarstjórn síðan en hún hyggur ekki á framboð nú. 

Framboðslisti flokksins var kynntur 31. mars. Guðmundur Ingi Þóroddsson leiðir listann en hann er helst þekktur sem formaður Afstöðu, réttindafélags fanga og fyrrverand fanga, og var virkur í starfi Samfylkingarinnar þar sem hann tók þátt í prófkjörinu í janúar en náði ekki kjöri í eitt sex efstu sætanna.

### (J) Sósíalistaflokkur Íslands
Sanna Magdalena Mörtudóttir leiddi lista Sósíalistaflokksins í kosningunum 2022 þegar flokkurinn fékk tvo fulltrúa kjörna í borgarstjórn. Eftir innanflokksátök 2025 sagði Sanna af sér embætti pólitísks leiðtoga flokksins. Uppstillingarnefnd ákvað efstu 10 sæti listans nú og oddviti verður Silja Sóley Birgisdóttir, stuðningsfulltrúi. Enginn af fyrrum borgarfulltrúum eða varaborgarfulltrúum flokksins skipa listann nú.

### (M) Miðflokkurinn
Miðflokkurinn fékk engann fulltrúa kjörinn í kosningunum 2022 en flokkurinn fékk aukinn liðsstyrk undir lok kjörtímabilsins þegar Helgi Áss Grétarsson, varaborgarfulltrúi Sjálfstæðisflokksins, gekk til liðs við Miðflokkinn og svo enn frekar þegar borgarfulltrúarnir Kjartan Magnússon og Marta Guðjónsdóttir gerðu slíkt hið sama.

Uppstillingarnefnd setti saman framboðslista flokksins sem kynntur var 9. febrúar. Í oddvitasæti er Ari Edwald, fyrrum forstjóri 365 miðla, MS og fyrrum framkvæmdastjóri Samtaka Atvinnulífsins. Í öðru sæti er Kristín Kolbrún Waage Kolbeinsdóttir en hún var áður formaður Hvatar, félags sjálfstæðiskvenna í Reykjavík.

### (P) Píratar
Píratar fengu þrjá fulltrúa kjörna í kosningunum 2022 og hafa tekið þátt í báðum meirihlutunum sem myndaðir voru á kjörtímabilinu. Ljóst varð að Dóra Björt Guðjónsdóttir myndi ekki leiða listann aftur eftir að hún tilkynnti um að hún væri gengin til liðs við Samfylkinguna í desember 2025.

Alexandra Briem, borgarfulltrúi og oddviti flokksins í borgarstjórn eftir brotthvarf Dóru Bjartar, sóttist eftir því að leiða listann. Hið sama gerði Kristinn Jón Ólafsson, fyrsti varaborgarfulltrúi flokksins. Prófkjör fór fram frá 26. febrúar til 6. mars. 230 atkvæði voru greidd í prófkjörinu og Kristinn fór með sigur af hólmi en Alexandra lenti í öðru sæti.

### (R) Okkar borg
Hópur sem kallar sig Ísland þvert á flokka og hefur staðið fyrir útfundum á Austurvelli um útlendingamál hefur boðað framboðið Okkar borg. Sigfús Aðalsteinsson fasteignasali leiðir það.

### (S) Samfylkingin
Samfylkingin fékk fimm fulltrúa kjörna í kosningunum 2022 undir forystu Dags. B Eggertssonar sem gegndi embætti borgarstjóra þar til í janúar 2024. Í alþingiskosningunum 2024 náði Dagur kjöri á Alþingi og vék úr borgarstjórn í kjölfarið. Heiða Björg Hilmarsdóttir varð þá oddviti Samfylkingarinnar í borgarstjórn og svo borgarstjóri í nýjum meirihluta frá febrúar 2025. Hún gaf kost á sér að leiða Samfylkinguna áfram.

Pétur Marteinsson, rekstrarstjóri og fyrrum atvinnumaður í knattspyrnu bauð sig einnig fram í oddvitasætið. Prófkjör (eða flokksval eins og það er kallað í lögum flokksins) fór fram 24. janúar og var bindandi fyrir sex efstu sætin. Greidd voru 4.849 atkvæði og Pétur hafði öruggan sigur með 3.063 atkvæði í fyrsta sætið en Heiða Björg lenti í öðru sæti með 1.668 atkvæði í 1.–2. sæti og var raunar aðeins 15 atkvæðum frá því að hafna í þriðja sætinu. Nokkrum dögum eftir flokksvalið gaf Heiða það út að hún myndi taka annað sætið á listanum þrátt fyrir að niðurstaðan hafi verið henni mikil vonbrigði.

### Vinstrið
Í kjölfar alþingiskosninganna 2024 vaknaði nokkur umræða um samstarf eða sameiningu flokka á vinstri vængnum eftir að Vinstri græn og Píratar féllu af þingi og Sósíalistaflokkurinn fékk engann mann kjörinn en samanlagt fylgi þessara þriggja flokka var 9,3% í kosningunum. Sanna Magdalena Mörtudóttir, sem hafði verið oddviti Sósíalistaflokksins, boðaði í desember 2025 að hún ætlaði ekki aftur að vera í framboði undir merkjum Sósíalistaflokksins þrátt fyrir að vera enn formlega félagi í flokknum. Hún kynnti áform um framboð undir heitinu „Vor til vinstri“. Samkomulag náðist um að Vinstri græn og Vor til vinstri stæðu saman að framboði sem kallast Vinstrið þar sem Sanna skipar fyrsta sætið og aðrir á vegum Vors til vinstri skipi sæti fjögur og fimm, en Vinstri græn skipi í sæti tvö, þrjú og sex.

Forval fór fram hjá Vinstri grænum um röðun í þeirra sæti á lista Vinstrisins. Líf Magneudóttir, sitjandi oddviti Vinstri grænna í borgarstjórn bar sigur úr býtum og skipar því annað sæti listans og Stefán Pálsson lenti í öðru sæti forvalsins og verður því í þriðja sæti hins sameiginlega framboðs.

## Skoðanakannanir

: Dálkurinn sýnir fylgi Vinstrisins eftir að það kom til sögunnar en þar áður fylgi VG og Vors til vinstri.

## Tilvísanir